钦定古今图书集成/明伦汇编/氏族典/第254卷 > 王崇
## 钦定古今图书集成/明伦汇编/氏族典/第254卷 > 王崇

按《汉书王吉传》：“吉子骏，骏子崇，以父任为郎，历刺史
郡守，有能名。建平三年，以河南太守入为御史大夫。
时帝舅安成恭侯夫人坐祝诅下狱，崇奏封事为言，
左迁大司农，后徙卫尉左将军。平帝即位，彭宣罢代，
为大司空，封扶平侯，谢病避王莽就国。岁馀，为傅婢
所毒，薨，国除。”自吉至崇，世名清廉，而车马衣服自奉
极鲜明，故俗传“王阳能作黄金。”